arnastofnun/IGC-2024 huggingface dataset:
Jón Ásgeirsson

Jón Ásgeirsson (f. 11. október 1928 á Ísafirði) er íslenskt tónskáld. Meðal þekktustu verka hans eru óperurnar "Þrymskviða", "Galdra-Loftur" og "Möttulssaga". Hann hefur líka samið mörg vinsæl sönglög eins og lagið við ljóð Halldórs Laxness, "Maístjarnan".

Jón útsetti og samdi millikafla við lag úr þjóðlagasafni Bjarna Þorsteinssonar árið 1960 og setti það við lausavísur sem eignaðar voru Vatnsenda-Rósu og kallaði "Vísur Vatnsenda-Rósu". Lagið varð mjög vinsælt og þekkt í þessari útgáfu. Jóni þótti á höfundarétti sínum brotið þegar lagið var kallað „íslenskt þjóðlag“ og útsetning eignuð öðrum í síðari útgáfum, meðal annars þar sem lagið var notað í kvikmyndinni "Tár úr steini" árið 1996. Úrskurðarnefnd á vegum STEFs úrskurðaði að Jón ætti stærstan hluta lagsins þótt það byggði á þjóðlagi. Jóni þótti STEF síðan sýna sér lítinn stuðning í málarekstri út af notkun lagsins og sagði sig því úr félaginu.

Jón fékk riddarakross Hinnar íslensku Fálkaorðu árið 2001 fyrir „störf í þágu lista og menningar.“
Føroysk orðabók

Føroysk orðabók – ("Færeysk orðabók") – er færeysk–færeysk orðabók, sem kom út 1998 í ritstjórn Jóhans Hendrik Winther Poulsen.

Þetta er fyrsta færeyska orðabókin með skýringum á færeysku, og hefur að geyma um það bil 65.700 uppflettiorð og um 70.000 notkunardæmi á tæplega 1.500 blaðsíðum. Þar með er færeyska síðasta lifandi norðurgermanska tungumálið sem hefur eignast ítarlega móðurmáls-orðabók. Vinnan við orðabókina stóð yfir í um 40 ár, ef allur undirbúningur er meðtalinn.

Orðabókin miðast við ríkjandi færeyska málstefnu, það er vandað færeyskt mál. Þess vegna er erlendum tökuorðum sleppt, ef þau eru ekki með fullri vissu orðin hluti af færeyskum orðaforða.

Netútgáfa.

Frá árinu 2007 hefur orðabókin verið aðgengileg á netinu. Hægt er að leita að uppflettiorðum, en gæta þarf þess að nota færeysku stafina á, ð, í, ó, ú, ý, æ og ø. Hægt er að fella niður bókstafi í upphafi eða enda orðs með því að nota *. Netútgáfan er í meginatriðum eins og prentaða útgáfan.
Perceval eða Sagan um gralinn

Perceval eða Sagan um gralinn er frönsk ljóðsaga eftir Chrétien de Troyes, sem var eitt virtasta skáld miðalda og sótti gjarnan yrkisefni til sagna um Arthúr konung og riddara hans. "Perceval" var síðasta verk höfundarins, samið á árabilinu 1180–1191, en hann lést án þess að hafa lokið verkinu. En þrátt fyrir lausa enda er Perceval með bestu riddarasögum miðalda, er raunsærri en flestar þeirra og full góðlátlegrar kímni.

Í fyrri hlutanum segir frá Perceval, ungum manni sem yfirgefur móður sína til að verða riddari. Í kastala Fiskikonungsins sér hann gralið og spjótið með oddinum sem blæðir úr. Þá verða straumhvörf í lífi hans.

Í síðari hlutanum er fjallað um ævintýri riddarans Gauvains, og vandræði sem hljótast oft af samskiptum hans við konur.

"Perceval eða Sagan um gralinn" kom út 2010 í íslenskri þýðingu Ásdísar R. Magnúsdóttur, í ritröðinni Lærdómsrit Bókmenntafélagsins. Þar er verkið þýtt eins og það er í frönskum handritum frá fyrri hluta 13. aldar.

Parcevals saga.

"Perceval eða Sagan um gralinn", er eitt þriggja verka Chrétiens sem þýdd voru á norrænu (íslensku) á 13. öld, og kallast þar "Parcevals saga". Þýðingin er í lausu máli, og talsvert stytt. Síðari hluti verksins kallast þar "Valvers þáttur", eftir riddaranum Valver (Gauvain) sem er þar í aðalhlutverki.

Aðgengileg útgáfa af "Parcevals sögu" og "Valvers þætti" er í bókinni: "Með kurt og pí. Riddarasögur handa grunnskólum", Mál og menning, Rvík 1988, bls. 33–137. Baldur Hafstað og Kolbrún Bergþórsdóttir sáu um útgáfuna.

Hin verkin sem til eru í 13. aldar þýðingu, eru "Erex saga" og "Ívents saga".
Innanríkisráðuneyti Íslands

Innanríkisráðuneyti Íslands var eitt af 8 ráðuneytum Stjórnarráðs Íslands frá 2011 til 2017. Æðsti yfirmaður innanríkisráðuneytis var innanríkisráðherra og æðsti embættismaður þess var ráðuneytisstjóri.

Ráðuneytið varð til með sameiningu dómsmála- og mannréttindaráðuneytis og samgöngu- og sveitar­stjórnar­ráðuneytis og tók til starfa 1. janúar 2011. Dómsmálaráðuneytið og samgöngu- og sveitarstjórnarráðuneytið komu í stað innanríkisráðuneytisins frá 1. maí 2017.
Auglýsingastofa

Auglýsingastofa er fyrirtæki sem vinnur að framleiðslu auglýsinga, hönnun einkennismerkja, gerir markaðsáætlanir, og sér jafnvel um almannatengsl, viðburðarstjórnun og ráðgjöf. Auglýsingastofur virka stundum sem stoðdeildir við markaðsdeildir stærri fyrirtækja.
Árbók Þingeyinga

Árbók Þingeyinga er útbreiddasta átthagarit á Íslandi og hefur verið gefið út árlega síðan 1958. Í bókinni eru birtar greinar á borð við sögur, ljóð og annálar. Hún er heimild um líf og störf fólks í Þingeyjarsýslum.

Upphafsmaður bókarinnar var Jóhann Skaptason, þáverandi sýslumaður Þingeyinga. Þingeyjasýslunar báðar og Húsavík stóðu að útgáfu hennar.
Bryndís Hlöðversdóttir

Bryndís Hlöðversdóttir (fædd 8. október 1960) er íslenskur lögfræðingur og núverandi ríkissáttasemjari. Bryndís sat á Alþingi frá 1995 til 2005 fyrir Alþýðubandalagið og síðar Samfylkinguna.

Bryndís lauk stúdentsprófi frá Flensborgarskólanum í Hafnarfirði árið 1982 og útskrifaðist sem lögfræðingur frá Háskóla Íslands árið 1992. Bryndís starfaði við ýmis skrifstofustörf í Reykjavík frá 1982-1987, starfaði í dómsmálaráðuneytinu frá 1990-1992. Var lögfræðingur Alþýðusambands Íslands (ASÍ) frá 1992-1995, alþingismaður fyrir Alþýðubandalagið frá 1995-1999 og síðar fyrir Samfylkinguna frá 1999-2005. Starfaði við Háskólann á Bifröst frá 2004-2013, fyrst sem stundakennari á árunum 2004-2005 en síðar deildarforseti lagadeildar frá 2005–2011, aðstoðarrektor frá 2006-2011 og rektor frá 2011–2013. Starfsmannastjóri Landspítala frá 2013–2015 og hefur gegnt embætti ríkissáttasemjara frá 2015.

Bryndís sat í stjórn Kvenréttindafélags Íslands frá 1992-1997 og var formaður félagsins frá 1995-1997. Hún var í stjórn Ábyrgðarsjóðs launa 1993-1995, var stjórnarformaður Orkuveitu Reykjavíkur frá 2007-2008, stjórnarformaður Landsvirkjunar frá 2009-2014 og stjórnarformaður Lífeyrissjóðs verzlunarmanna um nokkurra mánaða skeið árið 2013.
Ástralska karlalandsliðið í handknattleik

Ástralska karlalandsliðið í handknattleik er landslið Ástralíu í handknattleik og er undir stjórn Handknattleikssambands Ástralíu.
Abbie Cornish

Abbie Cornish (fædd 7. ágúst 1982) er áströlsk leikkona.
Hidetoshi Nakata

Hidetoshi Nakata (á japönsku: 中田 英寿) (fæddur 22. janúar 1977 í Kofu á Japan) er japanskur fyrrverandi knattspyrnumaður sem spilaði sem miðjumaður við fjölda evrópskra klúbba og Bell Mare Hiratsuka í heimalandi sínu. Sýningar hans hafa aflað honum sess sem einum af bestu japansku leikmönnunum.

Nakata var árið 2004 eini japanski leikmaðurinn sem valinn var í FIFA 100 í yfirferð yfir 125 bestu knattspyrnumenn sögunnar. Hann var einnig valinn leikmaður ársins í Asíu bæði 1997 og 1998.

Nakata vann 2001 Serie A með AS Roma og árið eftir Coppa Italia með Parma FC.
Heimsmeistaramót karla í handknattleik 2007

Heimsmeistaramót karla í handknattleik 2007 var haldið í Þýskalandi. Þýskaland fór með sigur af hólmi á meðan Pólland lenti í öðru sæti og Danmörk hafnaði í því þriðja.
Lísa í Undralandi (kvikmynd 1951)

Lísa í Undralandi (enska: "Alice in Wonderland") er bandarísk Disney-kvikmynd frá árinu 1951.
Bílar

Bílar (enska: "Cars") er bandarísk teiknimynd og ævintýramynd frá árinu 2006, framleidd af Pixar og útgefin af Disney. Henni var leikstýrt af John Lasseter og Joe Ranft. Hún er sjöunda mynd Disney - Pixar og síðasta mynd Pixar áður en fyrirtækið var keypt af Disney. Myndin gerist í heimi bíla sem hafa mannlega eiginleika og annara faratækja. Hún fjallar um keppnisbílinn Leiftur McQueen sem keppir í NASCAR keppni um Piston bikarinn.
Ketilbjalla

Ketilbjalla eða gyria (rússneska) er lóð sem er notuð talsvert mikið við líkamsrækt. Ketilbjöllur líta út eins og fallbyssukúla með handfangi. Þær eru búnar til úr steypujárni og eru langoftast húðaðar með gúmmí. Ketilbjöllur eru ekki nýjar á nálinni þó stutt sé síðan að þær urðu jafnvinsælar og raunin er í dag. Sögu ketilbjöllunnar má rekja aftur til ársins 1704, og það í Rússlandi, en þær fengu þó ekki almennilega kynningu í vesturlöndunum fyrr en maður að nafni Pavel Tsatsouline kynnti þær í Bandaríkjunum árið 1913.
Júdas (plata)

Júdas er 45-snúninga hljómplata gefin út af Tónaútgáfunni árið 1970. Á henni flytur hljómsveitin Júdas tvö lög. Platan er hljóðrituð í mono.
Mikkel Hansen

Mikkel Hansen (fæddur 22. október 1987) er danskur handknattleiksmaður, sem leikur fyrir Paris Saint-Germain og danska karlalandsliðið í handknattleik. Hansen leikur stöðu vinstri skyttu. Hann var markahæstur danska liðsins á heimsmeistaramótinu í handknattleik karla 2011.

Hansen lék með FC Barcelona frá 2008 til 2010. Áður lék hann með GOG Svendborg.
Kristian Kjelling

Kristian Cato Walby Kjelling (fæddur 8. september 1980) er norskur handknattleiksmaður, sem leikur fyrir danska liðið AaB Håndbold í Álaborg. Hann leikur einnig í norska karlalandsliðinu
Ísöld (kvikmynd)

Ísöld (enska: "Ice Age") er bandarísk teiknimynd framleidd af Blue Sky Studios. Myndin var frumsýnd þann 15. mars 2002. Leikstjóri myndarinnar er Chris Wedge og með aðalhlutverk fara Ray Romano, John Leguizamo og Denis Leary.
Fjarkönnun

Fjarkönnun er landfræðilegt hugtak um rafseguls mælingu á lofthjúpi og yfirborði jarðar, ásamt myndrænni framsetningu þeirra.
Ánægjustund

Ánægjustund er 33 snúninga LP hljómplata gefin út af Tónaútgáfunni árið 1983.

Á henni flytur Örvar Kristjánsson fjórtán harmonikulög. Platan er hljóðrituð í stereo. Upptaka: Studio Bimbó. Setning og filmuvinna: Dagsprent hf. Pressun: Alfa. Teikningar á umslagi: Hanna J. Sturludóttir. Prentun: Valprent hf.
Wilson Bentley

Wilson Bentley (9. febrúar 1865 – 23. desember 1931) var bandarískur ljósmyndari sem er frægur fyrir ljósmyndir af snjókornum.
Um minni og upprifjun

Um minni og upprifjun ("De memoria et reminiscentia") er ritgerð eftir Aristóteles og hluti af "Parva Naturalia".
Svipfræðin

Svipfræðin (forngríska: "Φυσιογνωμονικά", latína: "Physiognomonica") er forngrísk ritgerð um svipfræði, sem er ranglega eignuð Aristótelesi. Sennilega var hún samin skömmu eftir andlát Aristótelesar eða á 3. öld f.Kr.
Landfræði

Landfræði eða landafræði er fræðigrein sem fæst við samspil náttúru og mannlífs á jörðinni. Sjónarhorn landfræðingsins getur verið gervöll jörðin, tiltekin svæði eða einstakir staðir. Fagið er mjög fjölbreytt og tekur bæði til félags- og náttúruvísinda.

Náttúrulandfræði fæst við ytri ásýnd landsins, svo sem landmótun, jarðveg, gróður og veðurfar.

Mannvistarlandfræði fæst við líf fólks á jörðinni frá mörgum sjónarhornum. Hún tekur til menningar, efnahagslífs og annarra samfélagslegra þátta.

Náttúru- og mannvistarlandfræði eiga sér snertiflöt í umhverfismálum, þar sem nýting náttúruauðlinda og áhrif mannlegra athafna á náttúruna eru í brennidepli. Á þessu ört vaxandi sviði hefur landfræðin ýmislegt til málanna að leggja.

Kortlagning og greining lands og landupplýsinga hefur alltaf skipað veglegan sess í greininni og eru tölvuvædd landupplýsingakerfi, byggð á sérstökum aðferðum landfræðinga, orðin mikilvæg á mörgum sviðum þjóðfélagsins.

Greinin á sér afar langa sögu og hið alþjóðlega fræðiheiti hennar, geógrafía, sem komið er úr grísku (γεωγραφία). Það þýðir einfaldlega "skrif um jörðina".
LSE

LSE getur átt við:
Sun Yat-sen

Sun Yat-sen (12. nóvember 1866 – 12. mars 1925) var kínverskur læknir, byltingarmaður og stjórnmálaleiðtogi. Hann er gjarnan álitinn einn af stofnfeðrum kínverska lýðveldisins og er virtur bæði í Lýðveldinu Kína, þar sem hann er kallaður „faðir þjóðarinnar“, og í Alþýðulýðveldinu Kína, þar sem hann er talinn „forveri lýðræðisbyltingarinnar“. Sun lék lykilhlutverk í því að steypa Tjingveldinu af stóli í Xinhai-byltingunni árið 1911. Eftir byltinguna var hann útnefndur bráðabirgðaforseti Lýðveldisins Kína við stofnun þess árið 1912. Síðar stofnaði hann og gerðist fyrsti leiðtogi Þjóðernisflokks Kína. Sun varð sameiningartákn í Kína eftir keisaratímann og er einn fárra kínverskra stjórnmálamanna sem er enn dáður beggja megin við Taívansund.

Þótt Sun sé í dag talinn einn ástsælasti leiðtogi Kínverja einkenndist stjórnmálaferill hans af stöðugri baráttu og fjölmörgum útlegðum. Eftir að byltingin heppnaðist sagði Sun fljótt af sér sem forseti vegna þrýstings frá herforingjastéttinni. Hann leiddi síðar byltingarstjórnir sem börðust gegn stríðsherrum sem höfðu lagt undir sig mikinn hluta Kína. Sun lifði ekki nógu lengi til að sjá flokkinn sinn sameina Kína á ný í norðurherförinni sem Chiang Kai-shek leiddi. Flokkur Suns, sem hafði á hans dögum verið í bandalagi við kínverska kommúnista, klofnaði í tvennt eftir dauða hans.

Meginarfleifð Suns til kínverskra stjórnmála felst í stjórnmálastefnunni sem hann þróaði og kallaði „þrjú lögmál fólksins“: Þjóðernishyggju (þ.e.a.s. sjálfstæði frá yfirráðum heimsvaldssinna), lýðræði og afkomu fólks (verslunarfrelsi og nútímaskattkerfi).
Brostrup Giedde

Brostrup Giedde, Gjedde eða Gedde (um 1560 – 18. mars 1614) var danskur aðalsmaður sem var hirðstjóri (höfuðsmaður) á Íslandi 1595-1597.

Hann var fæddur í Tommerup á Skáni og var af dönskum háaðli, sonur Knud Giedde, sem dó þegar drengurinn var ungur, og Margarethe Ulfeldt. Móðirin fór að ástunda léttúðugt líferni eftir að hún varð ekkja, var lokuð inni af ættingjum en síðan sleppt en þegar hún lét sér ekki segjast var syninum fyrirskipað árið 1578 að láta múra hana inni í Tommerup fyrir lífstíð („at lade Moderen indemure, selv overvære Indmuringen og befale ham at holde hende indmuret hendes Livstid efter den derom gjorte Skik"). Við þessu varð Giedde og dó móðir hans innimúruð 22 árum síðar, 22. mars árið 1600.

Hann var skipaður hirðstjóri á Íslandi 1595, var kominn til Bessastaða 18. júní og var á Alþingi um sumarið. Hann sigldi utan um haustið en kom aftur árið eftir og var þá á Alþingi. Johann Bockholt tók svo við embættinu öðru sinni árið eftir en Giedde varð höfuðsmaður á Gotlandi árið 1608 og gegndi því embætti til dauðadags.

Kona Giedde (gift 1585) var Dorthe Pallesdatter Ulfeldt (1564-1600). Einn sonur þeirra, Ove Gjedde, fór fyrir landvinningaleiðangri Dana til Indlands árið 1618 og stofnaði nýlenduna í Trankebar. Hann var síðar gerður að ríkisaðmírál.
Bósa saga og Herrauðs

Bósa saga og Herrauðs er fornaldarsaga skrifuð á 14. öld sem fjallar um förunautana Herrauð og Bósa, en hún er einstök í sínum flokki sökum lýsingum á samförum söguhetjunnar Bósa við þær bóndadætur sem hann gistir hjá.

Rúna er getið í Bósa sögu en þar er tekið fram að ef sá sem ort er til getur ráðið rúnirnar, þá losni hann undan ákvæðunum.
Listi yfir CSI:NY (5. þáttaröð)

Sakalínfylki (rússneska: Сахалинская область, Sahalínskaja óblast') er fylki (oblast) í Rússlandi. Árið 2010 var íbúafjöldi Sakalínfylkis 510.834.

Fylkið nær yfir eyjuna Sakalín, Kúríleyjar og smáeyjar.
Klófífa

Klófífa (fræðiheiti: "Eriophorum angustifolium") er plöntutegund af hálfgrasaætt. Hún er með hvítum, lútandi hárskúfum nokkrum saman á stöngulendum og vex í votlendi.
Musterisriddarar

Musterisriddarar (latína: "Pauperes commilitones Christi Templique Solomonici") voru ein þekktasta regla kristinna riddara á miðöldum og voru við líði í um tvær aldir.

Upphaf.

Reglan var upphaflega stofnuð í Jerúsalem 1118 til að veita pílagrímum sem lagt höfðu leið sína til Landsins helga vernd og voru það nokkrir franskir riddarar sem stóðu fyrir því. Þeir fengu bækistöðvar á Musterishæðinni í Jerúsalem, í Al Aqsa-moskunni, sem þeir kölluðu Musteri Salómons, og fengu nafn sitt af þessu. Kaþólska kirkjan viðurkenndi regluna um 1129 og eftir það varð hún fljótt fjölmenn og valdamikil. Frá 1139 voru Musterisriddarar undanþegnir sköttum, höfðu frelsi til að fara yfir öll landamæri og lutu páfanum einum.

Hermenn og fjármálamenn.

Musterisriddarar voru einhverjir færustu bardagamenn krossferðanna og reistu virki víða um Evrópu og í Landinu helga en þó sinntu tiltölulega fáir þeirra hermennsku, margir meðlimir reglunnar helguðu sig fjármálastarfsemi fremur en hernaði og má segja að hún hafi rekið eins konar alþjóðlegt bankakerfi. Algengt var að aðalsmenn sem héldu af stað í krossferð eða pílagrímsferð fælu reglunni að sjá um eigur sínar á meðan og fengju í heldur skjöl sem þeir gátu notað í Landinu helga til að fá afhent lausafé hjá fulltrúum reglunnar þar. Reglan hafði af þessu mjög góðar tekjur og keypti lönd og eignir víða um Evrópu, stundaði verslun og átti kaupskip. Sagt hefur verið að regla Musterisriddara hafi í raun verið fyrsta alþjóðafyrirtækið.

Endalok.

Tilvera reglunnar var nátengd krossferðunum og þegar kristnir menn misstu fótfestu í Landinu helga dró úr stuðningi við hana. Musterisriddarar misstu síðustu ítök sín þar árið 1291 og urðu þá að færa sig alfarið til Evrópu. Ýmiss konar orðrómur um launhelgar reglunnar komst á kreik og kveikti tortryggni í hennar garð og það notfærði Filippus 4. Frakkakonungur sér en hann var stórskuldugur við regluna. Árið 1307 hóf hann ofsóknir gegn Musterisriddurum í Frakklandi, lét handtaka þá, pynta og brenna á báli. Ofsóknirnar hófust föstudaginn 13. október og er sagt að þangað sé að leita skýringar á því að föstudagurinn 13. er talinn óheilladagur.

Filippus beitti svo Klemens V páfa þrýstingi og fékk hann til að banna regluna árið 1312, enda ágirntust bæði kóngur og páfi hinar miklu eignir reglunnar. Í framhaldi af því voru Musterisriddarar í öðrum löndum Evrópu ýmist handteknir (en fæstir þó dæmdir), teknir inn í aðrar reglur eða settir á eftirlaun. Því hefur þó líka verið haldið fram að hluti reglunnar hafi farið í felur, flúið til Bretlandseyja og starfað þar sem leyniregla sem hafi smám saman orðið að Frímúrarareglunni.

Síðasti stórmeistarinn.

Æðsti foringi Musterisriddara bar nafnbótina "stórmeistari". Sá sem valinn var til þess embættis gengdi því til æviloka og margir stórmeistarar leiddu menn sína til orrustu og féllu fyrir óvinahendi.

Síðasti stórmeistarinn var Jacques de Molay, sem var handtekinn 13. október 1307 og píndur til að játa á sig guðlast en dró játningar sínar síðar til baka. Hann var hafður í haldi næstu árin og brenndur á báli í mars 1314. Hann var þá um sjötugt.
Wormlust

Wormlust er íslensk hljómsveit sem spilar Black metal tónlist.

Hljómsveitin var stofnuð snemma árið 2003 undir nafninu Wolfheart og var fyrsta demoið. Ave Nokturnum gefið stuttu eftir það.

Eftir nokkurra ára hlé var þögnin síðan rofin með þríleik af útgáfum undir nýju nafni. Fyrst var það demoið Seven Paths sem var gefið út á netinu undir

Volkgeist Prod, síðan deiliskífan Oblvio Appositus með írska bandinu Haud mundus á sænska plötufyrirtækinu THR og síðan seinast Svarthol.
Naruto

Naruto.

"Naruto" er Anime og Manga sería, búin til af Masashi Kishimoto og gefin út af Shonen Jump (tímariti) og hóf göngu sína árið 1999.

Upprunalega var sagan smásaga sem var gefin út í Akamaru Jump árið 1997. Hinsvegar lýsti Kishimoto því yfir að honum líkaði persónan og ákvað að gera hana að aðalpersónu í nýrri seríu sem var til að byrja með gefin út í Shueisha.

Söguþráður.

Þættirnir/Bækurnar byrja þannig að að the Nine Tailed Fox (Djöfla refur með níu hala (Refir með níu hala táknaði að þeir voru ógurlega sterkir)) ræðst á the Konohagakure village (Village hidden in the leaves) sem er staður þar sem ninjur (Shinobi) dvelja í landi eldsins (The land of Fire). Allir eru að fara að gefast upp en þá kemur the Minato Namikaze, eða fourth Hokage (sem er höfðinginn yfir þorpinu á þeim tíma, eða Eldskugginn) og bjargar þeim með því að læsa hann í burtu en í leiðinni gera þá fórn að drepa sjálfan sig (Reaper Death Seal). Hann læsti refinn inn í nýfæddum son sínum sem heitir Uzumaki Naruto sem hefur enga hugmynd um það. Naruto var munaðarlaus og allir hötuðu hann út af refnum en hann vissi það ekki. En hann ætlaði að sýna þeim að hann gæti orðið sterkasti Hokage í söguni. Smám saman byrjar hann að eignast vini sem hjálpa honum. En svo segir Mizuki (Fyrri kennari Narutos sem sveik þorpið og stal mikilvægri skrunu.) honum að hann býr yfir refnum. Þá byrjar sagan um Naruto sem er að berjast fyrir að fá virðingu frá fólkinu í þorpinu. Allar ninjur eru settar í hóp og var naruto settur í hóp með Sakuru Haruno og Sasuke Uchiha,og kennarinn þeirra Kakashi Hatake. Sasuke er líka munaðarlaus því að bróðir hans Itachi Uchiha, snillingurinn í ninja heiminum, drap alla fjölskylduna hans. Sasuke heitir fullu nafni Sasuke Uchiha og Uchiha fólkið gat notað sérstakan mátt, the Sharingan,sem getur greint chakra (Chakra er orkuauðlind ninjunnar) sem kemur þeim að gagni að þeir vita hreyfingar andstæðingsins. Mangekyo Sharingan er augað sem gerir þér kleift að festa andstæðing sinn í martaða-vellinum þar sem þú getur pyntað andstæðing þinn eins og þú vilt sem er kallað Genjutsu (Sjónhverfingar &amp; fleira) Seinna kemur mjög mikil drama á milli Sasuke og Naruto þegar Sasuke strýkur til Orochimaruar sem gefur honum endalausan mátt í skipti fyrir líkama sinn eftir nokkur ár. Orochimaru vildi þess vegna fá að vita leyndarmál Sharingan augans. Sharingan augað er andstæðan with Byakugan frá Hyuga ættinni sem gerir þér kleift að sjá allt í kringum þig.

Það er til önnur sería sem heitir Naruto Shippudden (Naruto þrem árum síðar). Margir segja að hún sé betri en sú fyrsta. Þar er Naruto talinn vera miklu gáfaðri og öflugri.
Kókoshneta

Kókoshneta (fræðiheiti: "Cocos nucifera") er aldin kókóspálma, afar stór hneta með harðri skurn. Kókóspálmi er stórvaxin pálmategund sem verður allt að 30 m með 4–6 m metra laufblöðum með nálum sem verða 60–90 sm langar. Gömul laufblöð brotna af stofninum og bolurinn verður sléttur. Kókóspálmi er ræktaður í hitabeltinu bæði til skrauts og til ýmis konar nytja. Ræktun kókospálma ógna sums staðar vistkerfi t.d. fenjatrjám (mangroves). Í kaldari loftslagsbeltum er svipaður pálmi "Syagrus romanzoffiana" ræktaður til skrauts.
Í sveitinni/ Konni flautar

Í sveitinni/ Konni flautar er 45 snúninga hljómplata gefin út af Hljóðfæraverslun Sigríðar Helgadóttur árið 1959.

Á henni flytja Konni og Skafti Ólafsson tvö lög. Hljómsveit Jan Morávek leikur undir.
Adigea

Lýðveldið Adigea (rússnesku: "Республика Адыгея", "Respublika Adygeya") er sjálfstjórnarlýðveldi innan Rússneska sambandsríkisins. Það er landlukt innan Krasnodarfylkis, sem er í Suðaustur-Evrópu í norðurhéruðum Kákasus. Það er um 7.800 ferkílómetrar að stærð með um 440 þúsund íbúa (14. október 2010). Íbúar eru 5,1 milljón og af ýmsu þjóðerni en flestir þeirra eru Rússar eða 63,6%. Adygar eru aðeins um 25,2%. Önnur þjóðarbrot eru: Armenar 3,7%, Úkraínumenn 1,4%, Kúrdar 1,1% og Tatarar 0,6%. Höfuðborg Adygeu er Maykop.
Afritun DNA

Afritun DNA er ferli sem lifandi frumur nota til að tvöfalda erfðaefni sitt fyrir frumuskiptingu og myndar því grunn að arfbærni upplýsinga. Við afritunina eru kirnaþræðirnir tveir raktir hvor frá öðrum og afritaðir hvor um sig. Pörunarreglur deoxýríbókirna tryggja að nýsmíðaður kirnaþráður sé samsvarandi þeim sem áður var paraður við sniðmátsþráðinn.